Gandia revalida les banderes "Q" i "S" que reconeixen la qualitat i sostenibilitat de les seues platges
01 juliol 2025

## Gandia revalida les banderes "Q" i "S" que reconeixen la qualitat i sostenibilitat de les seues platges01 juliol 2025Última actualització: 01 juliol 2025

![](../gestion/img/3ee124412c6e599c3909fc4d883a213e030b44cb9486153fb83e2738ed68ec35.jpeg)  
  

La regidora de Turisme de l'Ajuntament de Gandia, **Balbina Sendra**, s'ha desplaçat hui dimarts, 1 de juliol, a Madrid per a assistir al XVIII lliurament oficial de les banderes “Q de Qualitat Turística” i “S de Sostenibilitat Turística”, distincions atorgades per l'Institut per a la Qualitat Turística Espanyola (ICTE) a platges i ports esportius certificats de tot el país.

La platja Nord de Gandia ha renovat un any més totes dues certificacions, consolidant el compromís del municipi amb la qualitat, la sostenibilitat i la millora contínua del seu litoral. Gandia va obtindre per primera vegada la bandera “Q” en 2005 i, des de llavors, l'ha revalidada de manera ininterrompuda. D’altra banda, la bandera “S” de Sostenibilitat Turística es va incorporar en 2022, sent Gandia un dels destins pioners a aconseguir aquest distintiu, perquè va ser el primer municipi de la Comunitat Valenciana i el segon de tota Espanya a aconseguir aquest distintiu per a les platges Nord i de l’Auir.

Balbina Sendra: “Hui hem arreplegat la Q de Qualitat de la Platja Nord i les dos S de Sostenibilitat tant de la platja Nord com la de l’Auir. Aquests distintius suposen per a nosaltres un reconeixement al treball ben fet, però també suposen un compromís de continuar treballant sota eixos criteris de qualitat i sostenibilitat que tant ens caracteritzen. En breu tindrem aquestes tres banderes onejant a la nostra platja”.

Actualment, les platges de Gandia sumen un total de 19 distintius que avalen la seua excel·lència, entre ells la Bandera Blava, les certificacions ISO 14001 i ISO 9001, Qualitur, Ecoplatges, Platja Cardioprotegida o Platja sense fum, a més de les ja esmentades “Q” i “S”. Tot això converteix a Gandia en un dels destins de sol i platja amb major nombre de reconeixements oficials a Espanya.

Com a complement a aquestes certificacions, Gandia també treballa en el marc del Sistema Integral de Qualitat Turística en Destins (SICTED), amb 144 serveis turístics distingits, la qual cosa la posiciona com el segon destí de la Comunitat Valenciana en nombre d'adhesions, només per darrere de la ciutat de València.

Amb aquests reconeixements, Gandia reafirma el seu model turístic basat en l'excel·lència, la sostenibilitat i la competitivitat, oferint una experiència segura i de qualitat, tant per als qui visiten la ciutat com per als qui desenvolupen la seua activitat professional en el sector.